**ELŐTERJESZTÉS**

**Körmend Város Önkormányzata Képviselő-testületének 2023. március 30-i ülésére**

**Tárgy:** A közterületek elnevezéséről és a házszám-megállapítás szabályairól szóló önkormányzati rendelet elfogadása

Tisztelt Képviselő-testület!

A Vas Vármegyei Kormányhivatal Törvényességi Osztálya áttekintette valamennyi település közterületek elnevezésével és a házszám-megállapítással kapcsolatos rendeleteit. A vizsgálat eredményeként az önkormányzatok szóbeli tájékoztatást kaptak arra vonatkozóan, hogy milyen változtatásokat, módosítások javasol a Kormányhivatal.

Körmenden az Önkormányzat a közterületek elnevezéséről és a házszám-megállapítás szabályairól szóló 13/2014. (VIII. 29.) önkormányzati rendeletben határozta meg a helyi szabályokat. A Kormányhivatal a rendelet preambulumának lecserélése mellett több szakasz, illetve bekezdés törlését kérte a rendeletből, mivel azokat a rendelkezéseket magasabb szintű jogszabály (törvény vagy Kormányrendelet) szabályozza, így azt megismételni nem kell és nem is lehet helyi rendeletben.

Jogszabályszerkesztési szempontból, továbbá annak érdekében, hogy a szabályozás megfelelően tagolt és áttekinthető legyen, a jelenlegi rendelet hatályon kívül helyezése mellett új rendelet elfogadását javaslom a témában.

A Kormányhivatal jelzéseinek megfelelően a rendelet átszerkesztésre került, elkészült az új rendelet tervezete, melyet a Képviselő-testület tagjai az előterjesztés mellékleteként megismerhetnek.

Kérem a Tisztelt Képviselő-testületet, hogy az előterjesztésben foglaltakat tárgyalja meg, és fogadja el a rendeletet.

**Előzetes hatásvizsgálat:**

Társadalmi hatás: A rendelet a közterületek elnevezését és a házszám-megállapítás szabályait rendezi a településen, ezáltal Körmend teljes területét és lakosságát érinti. A már kialakult elnevezések és házszámok esetében a rendelet csak kivételesen indokolt esetben engedi a változtatást, így elsődlegesen a rendelet az újonnan létrejövő közterületek elnevezését, és az újonnan épülő épületek számozását érinti.

Gazdasági hatás: A rendelet megalkotásának nincs gazdasági hatása.

Költségvetési hatás: A rendelet megalkotásának nincs költségvetési hatása.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotása szükséges azért, hogy a helyi szabályozás összhangban legyen a magasabb szintű jogszabályokkal.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2023. március 21.

 **Bebes István**

 **polgármester**

**Körmend Város Önkormányzata Képviselő-testülete …../2023. (III. …...) önkormányzati rendelete**

**a közterületek elnevezéséről és a házszám-megállapítás szabályairól**

Körmend Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 143.§ (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 3. pontjában, valamint 51.§ (5) bekezdésében meghatározott feladatkörében eljárva a következőket rendeli el:

**1. A közterületek elnevezésére vonatkozó szabályok**

**1.§** (1) A közterület elnevezése előtagként a közterület nevéből és utótagként a közterület jellegére utaló meghatározásból áll.

(2) A város közigazgatási területén több azonos elnevezésű közterület nem lehet.

(3) Az újonnan létesített közterület nevét a közterületnek a földhivatali ingatlan-nyilvántartásban történő bejegyzését követő egy éven belül meg kell állapítani.

(4) Ha egy közterület településrendezés, beépítés következtében két vagy több részre tagozódik, egységes közterületként megszűnik, és az elkülönüléstől számított egy éven belül dönteni kell a létrejött új közterületek elnevezéséről.

(5) A közterület nevének megváltoztatására a közterület elnevezésére vonatkozó szabályokat kell alkalmazni.

**2.§** (1) A közterületek elnevezésére vagy annak megváltoztatására irányuló eljárás írásbeli kezdeményezés alapján hivatalból indulhat.

(2) A közterületek elnevezésével kapcsolatos előkészítő feladatokat a Körmendi Közös Önkormányzati Hivatal látja el.

(3) A közterület elnevezéséről szóló képviselő-testületi döntést a helyben szokásos módon közzé kell tenni.

**3.§** (1) A közterületi névtábla kihelyezése, karbantartása és pótlása az Önkormányzat feladata.

(2) A közterületi névtáblákat jól látható, az eligazodást, tájékoztatást segítő helyen, a helyszíni adottságok figyelembevételével kell elhelyezni.

(3) A régi elnevezést feltüntető névtáblákat a változásról szóló döntést követő egy évig átlós vonallal áthúzva az eredeti helyén kell hagyni. Az új elnevezést feltüntető névtáblákat közvetlenül a régi mellett kell elhelyezni.

**2. A házszám megállapítására vonatkozó szabályok**

**4.§** (1) A névvel ellátott közterületeken az ingatlanokat házszámmal kell ellátni. Ugyanazon a közterületen több ingatlan azonos számmal nem jelölhető.

(2) Külterületi ingatlant – közterületi elnevezés hiányában – helyrajzi számmal kell jelölni.

(3) A közterület házszám-megállapítását úgy kell elvégezni, hogy a számok É-D –i fekvésű utca esetében az É-i oldalról a D-i oldal felé, míg K-Ny fekvésű utca esetében a K-i oldalról a Ny-i oldal felé haladva az utca bal oldalán a páratlan, jobb oldalán a páros számok legyenek, és a páratlan oldalon 1-től, a páros oldalon 2-től kezdődően növekedjenek.

(4) Amennyiben a (3) bekezdésben szabályozott megoldás nem alkalmazható, az érintett közterület számozását a magasabb rendű közút irányából kell megkezdeni, egyebekben a (3) bekezdésben meghatározott rend szerint.

(5) A csak egy oldalon beépíthető közterület házszám-megállapítása 1-től kezdődően folyamatosan is történhet.

(6) Terek esetén a házszám-megállapítás lehetőség szerint 1-től kezdődően folyamatosan, az óramutató járásával megegyezően alakítandó ki.

(7) Saroktelek esetében csak annak az oldalnak kell házszámot megállapítani, amelyen a gyalogos közlekedésre alkalmas kapubejárat van.

**5.§** (1) Az ingatlanok számozására arab számokat kell használni. Kisegítő jelzésként alátöréssel a magyar abc ékezet nélküli betűi vagy arab számok is alkalmazhatóak.

(2) Telekfelosztás során keletkező új helyrajzi számú ingatlanok esetén a kisebb számú ingatlan marad az eredeti számon, a további ingatlanok számozását pedig alátöréssel a magyar abc ékezet nélküli nagybetűinek alkalmazásával kell elvégezni.

(3) Telekegyesítés után az ingatlanok házszámát össze kell vonni. A házszámot úgy kell feltüntetni, hogy az egyesítés előtti legalacsonyabb és legmagasabb számot kötőjellel kell összekötni.

(4) Ha az ingatlanon újabb lakások létesülnek, akkor a többlakásos épület házszámának megállapítását úgy kell elvégezni, hogy meglévő házszámot meghagyva alátöréssel, a magyar abc ékezet nélküli kisbetűivel kell az új lakásokat ellátni.

**6.§** (1) A 4-5.§ rendelkezései a rendelet hatálybalépésekor már meglevő közterületek házszámozását nem érintik.

(2) A már megállapított házszámok megváltoztatására csak kivételesen indokolt esetben, olyan rendezetlen állapot megszüntetése érdekében kerülhet sor, amely az ingatlanok azonosítását akadályozzák.

**7.§** (1) Az ingatlan házszámát a jegyző határozattal állapítja meg.

(2) A házszám-megállapításra irányuló eljárás írásbeli kezdeményezés alapján hivatalból indulhat.

(3) Több ingatlant érintő házszám-megállapítás közterületenként egy határozatban történik.

(4) A házszám megállapításáról szóló határozatot az érintett ingatlannal rendelkezni jogosultakon túl közölni kell az ingatlannal közvetlenül határos ingatlan tulajdonosaival, továbbá az ingatlan- vagy lakcímnyilvántartó hatóságokkal.

**8.§** Az ingatlan tulajdonosa köteles az ingatlan házszámát, vagy – amennyiben az ingatlan más módon egyértelműen nem azonosítható – helyrajzi számát tartalmazó táblát az ingatlan utcafronti kerítésére, házfalára, vagy külön tartószerkezeten, a közterületről jól látható módon kihelyezni.

**3. Záró rendelkezések**

**9.§** (1) Ez a rendelet 2023. április 1. napján lép hatályba.

(2) A rendelet hatálybalépésével egyidejűleg hatályát veszti Körmend Város Önkormányzata Képviselő-testülete a közterületek elnevezéséről és a házszám-megállapítás szabályairól szóló 13/2014. (VIII. 29.) önkormányzati rendelete.

 **Bebes István dr. Stepics Anita**

 **polgármester jegyző**

**Kihirdetve:**

2023. március …. napján.

 **dr. Stepics Anita**

 **jegyző**

**INDOKOLÁS**

**a közterületek elnevezéséről és a házszám-megállapítás szabályairól ……/2023. (III. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A közterületek elnevezéséről és a házszám-megállapítás szabályairól szóló 13/2014. (VIII. 29.) önkormányzati rendelet felülvizsgálata vált indokolttá a megváltozott magasabb szintű jogszabályokkal való egyezés okán. Több rendelkezés hatályon kívül helyezése, a rendelet átszerkesztése szükséges, emiatt a korábbi rendelet hatályon kívül helyezése mellett új rendelet alkotása indokolt.

**RÉSZLETES INDOKOLÁS**

**1-3.§-hoz**

A vonatkozó jogszabályi rész a közterületek elnevezésének általános szabályait, az eljárás rendjét és a közterületek megjelölésére vonatkozó szabályokat tartalmazza.

**4-6.§-hoz**

A vonatkozó jogszabályi rész a házszám-megállapítás szabályait rögzíti.

**7.§-hoz**

A vonatkozó jogszabályi rész a házszám megállapításának eljárására vonatkozó szabályokat határozza meg.

**8.§-hoz**

A vonatkozó jogszabályi rész az ingatlanok megjelölésének, a házszám kihelyezésének szabályát rögzíti.

**9.§-hoz**

A vonatkozó jogszabályi rész hatályba léptető és hatályon kívül helyező rendelkezéseket tartalmaz.